Heuningfees is vertoonvenster vir byeboerdery | Maroela Media
Heuning word nie verniet die voedsel van die gode genoem nie – die wonderlike produk is nie net stroopsoet nie, maar boonop gesond en het 'n wye verskeidenheid van gebruike in kos, drank en gesondheid- en skoonheidsprodukte.
Hennie Oberholzer het van Rustenburg met Maroela Media gesels oor die Heuningfees wat van 21 tot 28 November in dié dorp plaasvind en die kollig op bye en die skoonheid van hulle produkte laat val.
Oberholzer sê die fees is 'n vertoonvenster vir die verskeie inisiatiewe van die Stedelike Bye-gilde. Belangstellendes sal hier 'n goeie idee kan kry van wat alles met heuning gedoen kan word.
"Die gilde fokus nog altyd op die verfyning en verwerking van heuning, byewas en propolis, maar as ons die aanbod wil uitbrei, moet daar meer byeboere in stedelike en dorpsgebiede wees. Boonop kan stedelike byeboerdery bydra tot omgewingsbewaring in hul streek, want bye is 'n uiters noodsaaklike skakel in die bestuiwing van plante."
(Foto: Amelia Bartlett/Unsplash)
Oberholzer hou voet by stuk dat dit nie net 'n blote stokperdjie is nie, want hy meen een byekorf kan met min aandag tot 20 kg heuning per jaar lewer. Boonop word 80% van heuning ingevoer na Suid-Afrika, iets wat Oberholzer meen veel eerder plaaslik vervaardig behoort te word.
"Stede met hul residensiële tuine het genoeg weiding reg deur die jaar vir bye. Dit bied die ideale omstandighede, wat beteken hier is tot 90% meer potensiaal vir 'n volhoubare byeboerdery as in die meeste plattelandse gebiede."
Hy reken verder dat 20 kg heuning sowat 40 botteltjies heuning kan lewer, wat vir jou 'n inkomste van meer as R2 400 kan lewer as jy konserwatief R60 per botteltjie sou vra. "As jy dus vyf korwe kan aanhou, kan jy maklik 'n inkomste van R10 000 haal; so die moontlikhede vir 'n entrepreneur is daar."
Maar wat van die mense wat glo bye is gevaarlik?
"Nee wat, as jy bye eers verstaan verdwyn jou ongegronde vrees vir 'n bysteek," verduidelik Oberholzer. Hy glo as Parys in Frankryk bye kan aanhou op die dak van 'n ou stadsaal, kan stadsbewoners gerus hul voorbeeld volg. " Die meeste munisipaliteitsrade kry veel meer klagtes oor honde as oor bye."
Hy meen dit is ook waar die gilde die mense wat in dorpsgebiede woon kan help om hul bye veilig aan te hou deur hulle toe te rus met die regte kennis om met die klein heuningproduseerders te boer.
Die Heuningfees skop af met 'n heuningbier (mead) op Saterdag 21 November. Twee restaurante in Rustenburg gaan nege dae lank klante voorstel aan die verskillende drankies wat met heuning gebrou kan word. Daarna kan mense op 27 en 28 November op die feesterrein kom aansluit vir al die pret, vermaak en heuningprodukte van die Heuningfees.
Besoek die Heuningfees se Facebook-blad vir meer inligting of stuur 'n boodskap per WhatsApp na 076 756 0801.
Hennie Oberholzer het met Maroela Media gesels oor die Stedelike Bye-gilde en die Heuningfees wat die gilde van 21 tot 28 November in Rustenburg aanbied. Hy het ook meer vertel oor die produksiepotensiaal van 'n kleinskaalse byeboerdery in 'n dorpgebied. Luister na die volledige gesprek boaan hierdie berig.
Deel van: Doen-dinge, Gesondheid, Goeie nuus, Podsendings, SA-nuus
Heuningfees in Rusternburg en ek bly in Kaapstad…..nee man! Wat se lekker Kaapse wyn gaan saam met heuning?
Ek stem saam – gaande oor 'n byekorf in die tuin.
'n By se heuning is net so min vir ons bedoel soos 'n koei se melk en die 'gesondheidsvoordele' is 'n mite wat gespin word deur produsente organisasies met gevestigde belange. Net soos melk is dit 'n produk wat vooorspruit uit die mishandeling van 'n onskuldige, weerlose dier vir menslike gewin. Daar is talle plant-gebaseerde, dierevriendelike alternatiewe beskikbaar as jy voel jy moet gekonsentreerde suiker inneem